Document ID: 31984D0065

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 1ης Φεβρουαρίου 1984
περί διαπιστώσεως ότι η εισαγωγή της συσκευής με την ονομασία «IL - Atomic Absorption Spectrophotometer, model IL 951 with Atomizer, model IL 655 CTF» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου
(84/65/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρος (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),
τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,
Εκτιμώντας:
ότι η ιταλική κυβέρνηση, με επιστολή της 22ας Ιουλίου 1983, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79 για να καθοριστεί αν η συσκευή με την ονομασία «IL - Atomic Absorption Spectrophotometer, model IL 951 with Atomizer, model IL 655 CTF», που παραγγέλθηκε στις 24 Νοεμβρίου 1981 και που προορίζεται να χρησιμοποιηθεί για την αξιολόγηση των παραγόντων μόλυνσης που βρίσκονται στο περιβάλλον και στα βιολογικά υγρά σαν συνέπεια των λειτουργιών του ανθρώπινου οργανισμού και για τον προσδιορισμό όλων των ηλεκτρολυτών σε σχέση με το αίμα, τα ούρα και τους ιστούς που είναι δυνατό να τροποποιούνται με τη χορήγηση ορισμένων φαρμάκων, πρέπει να θεωρηθεί ή όχι ως επιστημονική και, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·
ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των κρατών μελών συνήλθε στις 26 Ιανουαρίου 1984, στο πλαίσιο της Επιτροπής Δασμολογικών Ατελειών, προς τον σκοπό της εξετάσεως της προκειμένης περιπτώσεως·
ότι από την εξέταση αυτή συνάγεται ότι η εν λόγω συσκευή είναι ένα φασματοφωτόμετρο συνδυασμένο με atomizer·ότι τα αντικειμενικά τεχνικά χαρακτηριστικά της, όπως η μεγάλη ευαισθησία έναντι ορισμένων στοιχείων, όπως π.χ. ο μόλυβος, καθώς και η χρήση που γίνεται της εν λόγω συσκευής, την καθιστούν συσκευή ειδικώς κατάλληλη για την επιστημονική έρευνα · ότι, εξάλλου, οι συσκευές του είδους αυτού χρησιμοποιούνται κυρίως για την άσκηση επιστημονικών δραστηριοτήτων· ότι, επομένως, πρέπει να θεωρηθεί ως επιστημονική συσκευή·
ότι, εντούτοις, βάσει των πληροφοριών που έχουν συγκεντρωθεί από τα κράτη μέλη, συσκευές ισοδύναμης επιστημονικής αξίας με την εν λόγω συσκευή, κατάλληλες να χρησιμοποιηθούν για τις ίδιες χρήσεις, κατασκευάζονται επί του παρόντος στην Κοινότητα· ότι τέτοια είναι, ειδικότερα, η συσκευή «SP 9 with PU 9090 and PU 9095», που κατασκευάζεται από την εταιρεία Pye Unicam Ltd, York Street, UK-Cambridge CB1 2PX,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εισαγωγή της συσκευής με την ονομασία «IL - Atomic Absorption Spectrophotometer, model IL 951 with Atomizer, model IL 655 CTF», που αποτελεί το αντικείμενο της αιτήσεως της 22ας Ιουλίου 1983 της ιταλικής κυβερνήσεως, δεν δύναται να πραγματοποιηθεί ατελώς ως προς τους δασμούς του Κοινού Δασμολογίου.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 1 Φεβρουαρίου 1984.

Labels: 3
16
1
20